L-UE qed tadotta regoli ġodda għat-tqegħid ta' prodotti fertilizzanti fis-suq tal-UE. Il-Kunsill illum adotta regolament li jarmonizza r-rekwiżiti għall-fertilizzanti prodotti minn minerali tal-fosfat u minn materja prima organika jew sekondarja fl-UE, biex b'hekk jinħolqu possibbiltajiet ġodda għall-produzzjoni u t-tqegħid fis-suq tagħhom fuq skala kbira. Ir-regolament jistabbilixxi limiti armonizzati għal firxa ta' kontaminanti, bħall-kadmju, li jinsabu f'fertilizzanti minerali. Dawn ir-regoli l-ġodda ser jiżguraw li l-fertilizzanti li jissodisfaw rekwiżiti u standards ta' kwalità u ta' sigurtà għoljin madwar l-UE kollha biss jistgħu jinbiegħu b'mod ħieles madwar l-UE. Il-kontaminanti fil-prodotti fertilizzanti tal-fosfat tal-UE, bħall-kadmju, jistgħu potenzjalment ikunu ta' riskju għas-saħħa tal-bniedem, tal-annimali jew tal-pjanti, għas-sikurezza jew għall-ambjent u għal din ir-raġuni, il-kontenut ta' tali kontaminanti kien limitat skont ir-regoli l-ġodda. Ir-regoli l-ġodda ser jagħtu spinta lill-produzzjoni u l-użu tal-fertilizzanti tal-fosfat b'kontenut baxx ta' kadmju u ta' fertilizzanti organiċi u ser jipprovdu għażla akbar lill-bdiewa orjentati lejn agrikoltura li tħares aktar l-ambjent. Niculae BĂDĂLĂU, Ministru għall-ekonomija tar-Rumanija Skont ir-regolament, biex il-prodotti fertilizzanti tal-UE bit-"tikketta CE" jibbenefikaw minn ċirkolazzjoni libera fis-suq intern tal-UE ser ikollhom jissodisfaw ċerti rekwiżiti. Dawn jinkludu livelli ta' kontaminanti massimi obbligatorji, l-użu ta' kategoriji definiti ta' materjal komponent u rekwiżiti ta' tikkettar. Il-produtturi ta' fertilizzanti li ma jkollhomx it-tikketta CE xorta ser ikollhom il-possibbiltà li jqiegħduhom fis-suq nazzjonali tagħhom. Ir-regolament il-ġdid, li jissostitwixxi r-regolament preċedenti tal-2003 dwar il-fertilizzanti, ikopri t-tipi kollha ta' fertilizzanti (minerali, organiċi, tejjieba tal-ħamrija, materji li jgħinu t-tkabbir, eċċ.). Passi li jmiss Ir-regolament għad irid jiġi ffirmat u ppubblikat fil-Ġurnal Uffiċjali tal-UE. Ser jidħol fis-seħħ fl-għoxrin jum wara l-pubblikazzjoni tiegħu. Ser jibda japplika tliet snin wara d-dħul tiegħu fis-seħħ. Il-Kummissjoni ppreżentat il-proposta tagħha f'Marzu 2016 bħala parti mill-pjan ta' azzjoni tal-UE għall-ekonomija ċirkolari. Wieħed mill-objettivi prinċipali tagħha huwa li tiġi mħeġġa l-produzzjoni fuq skala kbira ta' fertilizzanti minn materja organika domestika jew materja prima sekondarja f'konformità mal-mudell tal-ekonomija ċirkolari, permezz tat-trasformazzjoni tal-iskart f'nutrijenti għall-għelejjel. It-test sħiħ tar-regolament adottat Ara l-paġna tal-laqgħa